
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la proiectul de directivă a Consiliului privind standardele aplicabile organismelor de promovare a egalității în domeniul egalității de tratament între persoane, fără deosebire de rasă sau origine etnică, în domeniul egalității de tratament în materie de încadrare în muncă și de ocupare a forței de muncă între persoane, indiferent de religie sau convingeri, handicap, vârstă sau orientare sexuală și în domeniul egalității de tratament între femei și bărbați în materie de securitate socială și în ceea ce privește accesul la bunuri și servicii și furnizarea de bunuri și servicii și de modificare a Directivelor 2000/43/CE și 2004/113/CE
(10788/1/2023 – C9‑0031/2024 – 2022/0401(APP))
(Procedura legislativă specială – aprobare)
Parlamentul European,
–	având în vedere proiectul de directivă a Consiliului (10788/1/2023),
–	având în vedere cererea de aprobare prezentată de Consiliu în conformitate cu articolul 19 alineatul (1) din Tratatul privind funcționarea Uniunii Europene (C9‑0031/2024),
–	având în vedere articolul 105 alineatele (1) și (4) din Regulamentul său de procedură,
–	având în vedere raportul Comisiei pentru drepturile femeilor și egalitatea de gen (A9‑0000/2024),
1.	aprobă proiectul de directivă a Consiliului;



2.	încredințează Președintei sarcina de a transmite Consiliului și Comisiei, precum și parlamentelor naționale poziția Parlamentului.

Organismele naționale de promovare a egalității sunt organizații publice care promovează egalitatea de tratament în fiecare stat membru al Uniunii Europene, oferind asistență independentă victimelor discriminării, acționând și/sau reprezentând victimele în instanță, realizând studii și anchete independente, publicând rapoarte independente, colectând date, sensibilizând și formulând recomandări cu privire la chestiuni legate de discriminare. Ele au obligația legală de a face acest lucru în cazul unei discriminări bazate pe orice motiv definit la articolul 19 din TFUE, inclusiv sexul, rasa și etnia, vârsta, orientarea sexuală, religia sau convingerile, precum și dizabilitatea. Organismele de promovare a egalității au obligația de a face acest lucru și în cazul unei discriminări multiple și intersecționale. Pentru a reflecta evoluția societății și pentru a fi în concordanță cu cauza CEJ, domeniul de aplicare al principiului egalității de tratament între bărbați și femei nu poate fi limitat la discriminarea bazată pe faptul că o persoană este de un sex sau altul. Prin urmare, ar trebui să se țină seama de discriminarea intersecțională și multiplă.

Organismele de promovare a egalității sunt actori cheie în activitatea antidiscriminare din UE, iar capacitățile lor de a acorda asistență victimelor discriminării și de a promova combaterea discriminării în UE trebuie să fie atât consolidate, cât și sprijinite. Valorile Uniunii Europene, printre care egalitatea, pot deveni realitate numai dacă sunt puse în practică în mod corespunzător. Acesta este motivul pentru care directiva este importantă - contribuie la punerea în aplicare a obiectivelor tratatelor nu numai în teorie, ci și în practică. 

Datorită rolurilor lor specifice, organismele de promovare a egalității sunt, de asemenea, implicate în chestiuni legate de muncă. În această situație specifică, organismele de promovare a egalității ar trebui să respecte întotdeauna autonomia, competențele și prerogativele partenerilor sociali, precum și competențele recunoscute ale tuturor agențiilor guvernamentale relevante, inclusiv inspectoratele de muncă, instanțele naționale și/sau tribunalele statutare, în conformitate cu legislația și practicile naționale.

Organismele de promovare a egalității au fost instituite pentru prima dată prin Directiva 2000/43/CE a Consiliului de punere în aplicare a principiului egalității de tratament între persoane, fără deosebire de rasă sau origine etnică. Trei directive ulterioare privind egalitatea au încredințat organismelor de promovare a egalității aceleași misiuni în domeniul lor respectiv: Directiva privind egalitatea de tratament între femei și bărbați în ceea ce privește bunurile și serviciile (2004/113/CE), Directiva privind egalitatea de tratament între femei și bărbați în ceea ce privește încadrarea în muncă (2006/54/CE) și Directiva privind egalitatea de tratament între femeile și bărbații care desfășoară o activitate independentă (2010/41/UE).

În 2018, Comisia a emis o recomandare pozitivă privind standarde obligatorii pentru organismele de promovare a egalității, care a propus un set de măsuri pentru ca statele membre să îmbunătățească independența și eficacitatea organismelor lor de promovare a egalității, în special în ceea ce privește capacitatea lor de a se asigura că orice persoană și grup discriminat se poate bucura pe deplin de drepturile lor.

Totuși, în pofida acestor eforturi, legislația existentă și recomandarea din 2018 nu au asigurat resurse și instrumente suficiente și nici nu au creat un mediu operațional ideal pentru organismele de promovare a egalității. Majoritatea problemelor abordate în recomandarea din 2018 nu sunt încă soluționate. În plus, condițiile pentru funcționarea eficace a organismelor de promovare a egalității diferă semnificativ de la un stat membru la altul. Așadar, nivelul de protecție împotriva discriminării este diferit, asimetric și inconsecvent pentru cetățenii din întreaga Europă. Nu toți sunt protejați în conformitate cu aceleași standarde. Acest lucru trebuie corectat rapid, iar diferențele în ce privește nivelurile de protecție dintre grupurile de persoane din diferite state membre trebuie să devină transparente. 

Pentru a atinge acest obiectiv, sunt necesare standarde minime solide pentru organismele de promovare a egalității. Independența acestor organizații stă la baza bunei funcționări a organismelor de promovare a egalității din statele democratice. Organismele de promovare a egalității și personalul acestora trebuie să nu fie supuse niciunei influențe externe, iar acest lucru trebuie asigurat prin utilizarea tuturor garanțiilor posibile. Organismele de promovare a egalității trebuie să poată fi cu adevărat independente în acțiunile lor. În acest scop, ar trebui să se garanteze o finanțare adecvată, care să corespundă volumului și naturii sarcinilor organismului de promovare a egalității, dar, de foarte multe ori, acest lucru nu se întâmplă. Organismele de promovare a egalității nu ar trebui să se confrunte niciodată cu aceeași situație regretabilă cu care se confruntă, de exemplu, Institutul European pentru Egalitatea de Șanse între Femei și Bărbați (EIGE) și o serie de alte agenții, și anume lipsa personalului și resurse insuficiente în contextul unui volum de muncă din ce în ce mai mare și al unor cereri de cercetare tot mai numeroase.

Un organism eficace de promovare a egalității are competențe de a acționa în justiție. În prezent, organismele de promovare a egalității din unele state membre ale UE nu se bucură de dreptul de a acționa în instanță. Organismele de promovare a egalității ar trebui să aibă dreptul de a acționa în calitate de parte la proceduri, de a prezenta observații în instanță sau de a iniția sau de a participa la proceduri în numele sau în sprijinul uneia sau mai multor victime.

Totuși, nu toate cauzele ajung totdeauna în instanță și nici nu ar trebui să fie necesar acest lucru. Pentru a oferi o soluționare extrajudiciară rapidă și accesibilă a litigiilor, statele membre ar trebui, de asemenea, să prevadă posibilitatea ca părțile să solicite o soluționare alternativă a litigiilor lor, de exemplu printr-o procedură de conciliere și mediere care poate fi desfășurată de organismul de promovare a egalității sau de o altă entitate independentă specializată existentă care nu are legătură cu guvernul.

Monitorizarea este esențială pentru a se asigura că organismele de promovare a egalității se bucură cu adevărat de drepturile care le sunt atribuite prin această legislație. Comisia trebuie să stabilească, prin intermediul unui act de punere în aplicare, o listă de indicatori comuni pentru monitorizare. În cadrul acestei activități, Comisia ar trebui să colaboreze îndeaproape cu alte institute relevante. De asemenea, Comisia trebuie să evalueze periodic situația discriminării în fiecare stat membru.

La fel ca în toate domeniile de politică, cooperarea este esențială. Statele membre trebuie să se asigure că organismele de promovare a egalității dispun de mecanisme adecvate pentru a coopera cu celelalte organisme de promovare a egalității din același stat membru și cu entitățile publice și private relevante, inclusiv cu organizații ale societății civile, la nivel național, regional și local, precum și la nivelul altor state membre, al Uniunii și la nivel internațional. Autoritățile locale ar trebui să aibă posibilitatea de a se adresa organismelor de promovare a egalității atunci când constată exemple de discriminare la nivel național, iar organismele de promovare a egalității ar trebui să aibă, de asemenea, dreptul de a coopera cu EIGE, FRA și Equinet, precum și cu partenerii sociali și inspectoratele de muncă.

Mult prea des, cetățenii de pe continentul nostru consideră că drepturile lor fundamentale ale omului sunt atât ignorate, cât și încălcate. Cu ajutorul acestei propuneri legislative și al standardelor minime pe care le stabilește, cetățenii din toate statele membre vor putea beneficia de un nivel mai ridicat de protecție împotriva discriminării. În același timp, statele membre sunt autorizate să aplice sau să introducă acte cu putere de lege sau acte administrative mai favorabile decât standardele minime stabilite în prezenta directivă. Nu mai putem aștepta - succesul acestei legislații este esențial pentru menținerea valorilor noastre fundamentale ale UE.

DE LA CARE RAPORTORUL A PRIMIT CONTRIBUȚII
<FootprintIntro>Potrivit articolului 8 din anexa I la Regulamentul de procedură, raportoarea declară că a primit contribuții de la următoarele entități sau persoane pentru întocmirea proiectului de raport, înainte de adoptarea acestuia în comisie:</FootprintIntro>
	Entitatea și/sau persoana

	Confederația Europeană a Sindicatelor Independente

	Forumul european al persoanelor cu handicap

	Rețeaua europeană a organismelor naționale de promovare a egalității

	Ombudsmanul finlandez pentru egalitate

